柟樹爲風雨所拔歎
作者：杜甫
朝代：唐

paragraphs: 倚江柟樹草堂前，故老相傳二百年。
誅茅卜居總爲此，五月髣髴聞寒蟬。
東南飄風動地至，江翻石走流雲氣。
幹排雷雨猶力爭，根斷泉源豈天意。
滄波老樹性所愛，浦上童童一青蓋。
野客頻留懼雪霜，行人不過聽竽籟。
虎倒龍顛委榛棘，淚痕血點垂胷臆。
我有新詩何處吟，草堂自此無顏色。